## Pravilnik o tehničkim i mjeriteljskim zahtjevima za ovlašćivanje servisa za pripremu protočnih mjerila obujma plina za ovjeravanje

### NN 154/2004 (5.11.2004.), Pravilnik o tehničkim i mjeriteljskim zahtjevima za ovlašćivanje servisa za pripremu protočnih mjerila obujma plina za ovjeravanje

# DRŽAVNI ZAVOD ZA NORMIZACIJU I MJERITELJSTVO

2704

Na temelju članka 8. stavak 5.
Zakona o mjeriteljstvu (»Narodne novine«, broj 163/03.), ravnatelj Državnog
zavoda za normizaciju i mjeriteljstvo donosi

## PRAVILNIK

### O TEHNIČKIM I MJERITELJSKIM ZAHTJEVIMA ZA OVLAŠĆIVANJE SERVISA ZA PRIPREMU PROTOČNIH MJERILA OBUJMA PLINA ZA OVJERAVANJE

I. OPĆE ODREDBE

Članak 1.

Ovim se pravilnikom propisuju
tehnički i mjeriteljski zah­tjevi za ovlašćivanje servisa za pripremu protočnih
mjerila obujma plina za ovjeravanje (u daljnjem tekstu: plinomjeri).

Članak 2.

Ovlašteni servis (u daljnjem
tekstu: servis) pregledava, popravlja i ispituje plinomjer radi pripreme za
ovjeravanje, a Državni zavod za normizaciju i mjeriteljstvo (u daljnjem tekstu:
Zavod) ovjerava plinomjer.

Članak 3.

Priprema plinomjera za
ovjeravanje u smislu ovoga pravilnika podrazumijeva pregled i, po potrebi,
popravak plinomjera (servisiranje), pripremu plinomjera za ispitivanje,
pripremu ure­đaja za ispitivanje plinomjera, ispitivanje plinomjera, tj.
provjeru mjeriteljskih značajki plinomjera te pisanje izvješća o ispitivanju
plinomjera.

II. TEHNIČKI I MJERITELJSKI
ZAHTJEVI KOJE MORA ISPUNJAVATI SERVIS

Članak 4.

Servis mora ispuniti zahtjeve
propisane zakonom i zahtjeve koji se odnose na:

1. opremu za ispitivanje
plinomjera

2. prostor za ispitivanje
plinomjera

3. radnike

4.
propisanu dokumentaciju.

Članak
5.

Potrebna
oprema za ispitivanje plinomjera određena je Pra­vil­nikom o mjeriteljskim
zahtjevima za uređaje za ispitivanje plinomjera (»Narodne novine« 137/03).

Članak
6.

Servis
treba biti opremljen osobnim računalom (PC) s mogućnošću spajanja na internet i
povezivanja s bazom podataka Zavoda.

Članak
7.

Servis
mora imati prostoriju za ispitivanje plinomjera koja mora ispunjavati ove
uvjete:

1.
mora biti čista, suha i dovoljno prostrana za neometano ispitivanje i
ovjeravanje plinomjera

2.
mora biti dovoljno prostrana za smještaj potrebne opreme

3.
mora biti zaštićena od izravna sunčeva utjecaja

4. u njoj i njezinoj okolici ne
smije biti izvora vibracija što bi moglo utjecati na točnost mjerenja

5. mora imati police ili ormar
za smještaj plinomjera koji se ispituju

6. mora imati police ili ormar
za smještaj plinomjera koji su ovjereni.

7. temperatura zraka u radnoj
prostoriji za ispitivanje plinomjera mora se mjeriti s najmanje tri termometra,
čiji najmanji podjeljak ne smije biti veći od 0,1 °C. Termometri se postavljaju
na tri zida prostorije na udaljenosti od 15 do 20 cm od zidova i visini 150 do
170 cm iznad poda. Razlike u temperaturi zraka između pojedinih mjesta u radnoj
prostoriji ne smiju biti veće od 1 °C. Temperatura u radnoj prostoriji ne smije
tijekom rada oscilirati za više od 2 °C.

8.
mora imati dnevnu i električnu rasvjetu.

Članak
8.

Temperatura
radnog okoliša mora za vrijeme ispitivanja pro­točnih mjerila biti u granicama
od 15 °C do 25 °C.

Članak
9.

Izvori
grijanja moraju biti najmanje 1,0 m udaljeni od opreme, tj. od mjesta gdje se
obavlja ispitivanje plinomjera.

Članak
10.

Servis
mora imati najmanje dva ovlaštena radnika koji obavljaju poslove pripreme za
ovjeravanja plinomjera.

Radnici
iz stavka 1. ovoga članka moraju imati najmanje SSS tehničkog smjera i 3 godine
radnog iskustva na poslovima ispitivanja, proizvodnje ili servisiranja
plinomjera, ili KV tehničke struke i najmanje 4 godine radnog iskustva na
poslovima ispitivanja, proizvodnje ili servisiranja plinomjera te moraju
poznavati propise kojima su opisani postupci i metode ispitivanja plinomjera.

Članak
11.

Servis
mora imati ovu dokumentaciju:

1.
registracijski akt ili rješenja o obrtu i obrtnicu

2.
radne knjižice zaposlenih osoba

3.
propise iz područja ispitivanja i ovjeravanja plinomjera

4.
naputak proizvođača o upotrebi opreme za ispitivanje

5.
naputak o održavanju i praćenju ispravnosti opreme za ispitivanje

6.
obrasce zahtjeva za ovjeravanje plinomjera, izvješća o ispitivanju plinomjera i
dr.

7.
preslike rješenja o odobrenju tipa mjerila za plinomjere koja se ovjeravaju kod
pravne osobe odnosno servisa

8. popis opreme za ispitivanje s
tehničkim podacima i datumima ovjeravanja i/ili umjeravanja i ovjernicama i/ili
potvrdama o umjeravanju za svako mjerilo i/ili etalon koje je sastavni dio ove
opreme.

Članak
12.

Servis
tijekom svog rada mora:

1.
pripremati za ovjeravanje plinomjere koji imaju valjano rješenje o odobrenju
tipa mjerila, u skladu s odobrenim pos­tupkom ispitivanja protočnih mjerila

2.
obavijestiti Zavod o svakoj promjeni koja bi mogla utjecati na osposobljenost u
ispunjavanju uvjeta propisanih ovim pravil­nikom te upotrebljavati samo opremu
za ispitivanje plinomjera s valjanom ovjernicom ili potvrdom o umjeravanju

3.
najmanje jednom godišnje obavješćivati Zavod o obav­ljenim ovjeravanjima
odnosno umjeravanjima svoje mjerne opreme

4. najmanje jednom godišnje
sudjelovati u usporedbenim ispitivanjima na zahtjev Zavoda.

Članak 13.

Servis mora čuvati izvješća o
ispitivanju na elektroničkom mediju ili u tiskanom obliku najmanje 3 godine od
dana njegove pravomoćnosti.

III. PRIJELAZNE I ZAVRŠNE ODREDBE

Članak 14.

Servisu koji ispunjava uvjete
propisane ovim pravilnikom izdaje se rješenje koje važi najdulje 3 (tri) godine
od dana njegove pravomoćnosti.

Članak 15.

Danom stupanja na snagu ovog
pravilnika prestaje važiti Pravilnik o uvjetima kojima moraju udovoljiti
potvrđeni mjeriteljski laboratoriji za servisiranje i pripremanje za
ovjeravanje plinomjera i korektora te načinu njihova rada (»Narodne novine«,
137/03).

Članak 16.

Do ovlaštenja servisa u smislu
odredaba ovog pravilnika, poslove ovlaštenog servisa obavljat će pravne ili
fizičke osobe koje su za poslove pripreme za ovjeravanje plinomjera bile
ovlaštene na temelju Pravilnika o uvjetima kojima moraju udovoljiti potvrđeni
mjeriteljski laboratoriji za servisiranje i pripremanje za ovjeravanje
plinomjera i korektora te načinu njihova rada (»Narodne novine«, 137/03).

Članak 17.

Ovaj pravilnik stupa na snagu
osmoga dana od dana objave u »Narodnim novinama«.

Klasa: 011-02/04-07/24
Urbroj: 558-03/7-04-1
Zagreb, 25. listopada 2004.

Ravnatelj
Državnog zavoda za normizaciju
i mjeriteljstvo
**dr****.
sc****. Marijan Andrašec, dipl. ing.,** v. r.

Pravilnik, NN 154/2004-2704